Farisi Bi Ɔmɛ Wo Hɛ Yuyuilɔ Ko Nɛ Yesu Tsa Lɛ ɔ He Gbeye | Yesu Si Himi Ngɛ Zugba a Nɔ\nKANE NGƐ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spania Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nFarisi Bi Ɔmɛ Wo Hɛ Yuyuilɔ Ko Nɛ Yesu Tsa Lɛ ɔ He Gbeye\nFARISI BI ƆMƐ WO NYUMU KO NƐ YESU TSA LƐ Ɔ HE GBEYE\nJAMI NYA DALI ƆMƐ A ‘HƐNGMƐ YU’\nYesu tsa nyumu ɔ nɛ e hɛngmɛ yu kɛ je benɛ a fɔ lɛ ɔ. Akɛnɛ Farisi bi ɔmɛ sume kaa a maa kplɛɛ nɔ kaa Yesu tsa lɛ he je ɔ, a tsɔ kɛ ya tsɛ nyumu ɔ fɔli konɛ a koli a nya mi. Nyumu ɔ fɔli ɔmɛ na kaa ke a hyɛ we nɛ hi ɔ, a maa ‘fie mɛ kɛ je kpe he ɔ.’ (Yohane 9:22) A le hu kaa ke a fie mɛ ɔ, a ní tsumi ma puɛ, nɛ ohia maa ye mɛ, nɛ a weku ɔ maa na nɔ́.\nFarisi bi ɔmɛ bi nyumu ɔ fɔli ɔmɛ sane enyɔ. A bi mɛ ke: ‘Nyɛ bi ɔ nɛ nyɛ ke nyɛ fɔ lɛ hɛ yuyuilɔ ɔ ji nɛ ɔ lo? Kɛ peeɔ kɛɛ nɛ amlɔ nɛ ɔ e ngɛ nɔ́ hyɛe ɔ?’ Fɔli ɔmɛ he nɔ ke: ‘Ee, wa le kaa wa bi ji nɛ ɔ nɛ, nɛ wa le hulɔ kaa wa fɔ lɛ hɛ yuyuilɔ. Se bɔ nɛ ba nɛ e ngɛ nɔ́ hyɛe amlɔ nɛ ɔ, lɔ ɔ lɛɛ wa li; nɛ nɔmlɔ nɛ ha nɛ e bɔni nɔ́ hyɛmi ɔ hu wa li lɛ.’ Ke nyumu ɔ fɔli ɔmɛ le nɔ́ nɛ ba loko a bi ɔ bɔni nɔ́ hyɛmi po ɔ, a wo a he ga nɛ a de we nɔ́ ko nɛ ma ha nɛ a ná sane. Lɔ ɔ he ɔ, a de Farisi bi ɔmɛ ke: ‘Nyɛ bi lɛ. E wa nɛ lɛ nitsɛ e ma nyɛ ma je munyu nya.’​​—Yohane 9:19-21.\nLɔ ɔ he ɔ, Farisi bi ɔmɛ kpale tsɛ nyumu ɔ, nɛ a pã a hɛ mi wo lɛ, nɛ a de lɛ kaa a ngɛ odase nɛ tsɔɔ kaa Yesu tɔ̃. A de lɛ ke: “Ka wɔ kita ngɛ Mawu hɛ mi ngɛ hiɛmɛ nɛ ɔ kaa o maa tu wɔ anɔkuale!” A ya nɔ nɛ a de ke: “Wɔɔ lɛɛ wa le kaa nɔmlɔ nɛ tsa mo ɔ, yayami peelɔ ji lɛ.” Nyumu ɔ de mɛ ke: “Yayami peelɔ ji lɛ oo, pi yayami peelɔ ji lɛ oo; imi lɛɛ i li. Nɔ́ kake pɛ i le; be ko nɛ be ɔ, hɛ yuyuilɔ ji mi; se amlɔ nɛ ɔ, i ngɛ nɔ́ hyɛe.”​​—Yohane 9:24, 25.\nFarisi bi ɔmɛ ngmɛɛ we munyu ɔ he, mohu ɔ, a bi lɛ ke: “Kɛ e pee mo kɛɛ? Kɛ e pee kɛɛ nɛ e bli o hɛngmɛ ɔmɛ ɔ?” Nyumu ɔ ná kã nɛ e de mɛ ke: “Tse i de nyɛ enɛ ɔ momo nɛ nyɛ bui mi tue. Mɛni nyɛ ngɛ hlae nɛ nyɛɛ nu ekohu. Nyɛ hu nyɛ suɔ kaa nyɛ maa pee e kaseli lo?” Farisi bi ɔmɛ a mi mi fu wawɛɛ, nɛ a de nyumu ɔ ke: “Mo ji jamɛatsɛ ɔ kaselɔ; wɔɔ lɛɛ Mose kaseli ji wɔ. Wa le kaa Mawu kɛ Mose tu munyu, se kikɛmɛ a nɔmlɔ nɛ ɔ lɛɛ, he nɛ e je po wa li.”​​—Yohane 9:26-29.\nA he pee ní balɔ ɔ nyakpɛ nitsɛ, nɛ e de mɛ ke: “Mɛni nyakpɛ sane ji nɛ ɔ! Nɔmlɔ nɛ bli ye hɛngmɛ ɔ, nyɛɛ lɛɛ nyɛ ke nyɛ li he nɛ e je!” Nyumu ɔ kɛ mɛ susu sane ɔ he ngɛ blɔ ko nɔ konɛ a na kaa Mawu kplɛɛ Yesu nɔ, nɛ e buɔ lɛ tue. E de mɛ ke: ‘Wa le kaa Mawu bui yayami peeli tue, se nɔ nɛ yeɔ lɛ gbeye, nɛ e peeɔ Mawu suɔmi nya ní ɔ, Mawu buɔ lɛ tue. Kɛ je benɛ a bɔ je ɔ, nɔ ko nɔ ko nui hyɛ kaa a bli nɔ ko nɛ a fɔ lɛ hɛ yuyuilɔ hɛngmɛ.’ Nyumu ɔ mwɔ e munyu ɔ nya ke: “Nɔmlɔ nɛ ɔ, ke pi Mawu ngɔ nɛ e je ɔ, jinɛ e ko nyɛ we nɔ́ ko peemi.”​​—Yohane 9:30-33.\nBenɛ Farisi bi ɔmɛ na kaa a be nyɛe maa je nɔ́ nɛ ní balɔ ɔ de ɔ he atsinyɛ ɔ, a tsuaa lɛ ní ke: “Mo nɛ a fɔ mo, nɛ a tsɔse mo ngɛ yayami mi ɔ, o ngɛ hlae nɛ o tsɔɔ wɔ ní?” Kɛkɛ nɛ a fie lɛ kɛ je lejɛ ɔ.​​—Yohane 9:34.\nBenɛ Yesu nu sane ɔ, e ya na nyumu ɔ nɛ e bi lɛ ke: “O heɔ Nɔmlɔ Bi ɔ yeɔ lo?” Nyumu ɔ hu bi Yesu ke: “I kpa mo pɛɛ, mɛnɔ ji lɛ, konɛ ma he lɛ ma ye?” Bɔ nɛ pee nɛ nyumu ɔ yi mi ko pee lɛ enyɔɔnyɔ ɔ, Yesu de lɛ ke: “O na lɛ momo. Lɛ ji nɔmlɔ nɛ kɛ mo ngɛ munyu tue ɔ nɛ.”​​—Yohane 9:35-37.\nKɛkɛ nɛ nyumu de ke: “Nyɔmtsɛ, i heɔ yeɔ.” Nyumu ɔ ná hemi kɛ yemi nɛ e kpla si ngɛ Yesu hɛ mi, nɛ Yesu de lɛ ke: “I ba je nɛ ɔ mi nɛ ma ba kojo, konɛ hɛ yuyuili nɛ hyɛ nɔ́; nɛ nihi nɛ susuɔ kaa a ngɛ nɔ́ hyɛe ɔ, a hɛ nɛ yu.”​​—Yohane 9:38, 39.\nFarisi bi ɔmɛ nɛ a ngɛ lejɛ ɔ jamɛ a be ɔ mi ɔ le kaa pi hɛ yuyuili ji mɛ. Se ke pi hɛ yuyuili ji mɛ ɔ, anɛ a nyɛ nɛ a ngɛ Mawu we bi blɔ tsɔɔe lo? Akɛnɛ Farisi bi ɔmɛ a yi mi ngɛ mɛ kojoe he je ɔ, a bi Yesu ke: “Anɛ o ngɛ tsɔɔe kaa wɔ hu wa hɛ yu lo?” Yesu de mɛ ke: “Kaa nyɛ hɛ yu mohu ɔ, jinɛ yayami be nyɛ he; se jehanɛ ɔ, nyɛ deɔ ke, ‘Wa ngɛ nɔ́ hyɛe,’ lɔ ɔ he ɔ, nyɛ he yayami ɔ ngɛ nyɛ he kɛ mwɔɔ.” (Yohane 9:40, 41) Ke pi tsɔɔli ji mɛ ngɛ Israel loko a ke a he we Yesu yi kaa lɛ ji Mesia a, jinɛ sisi numi ngɛ he. Se akɛnɛ a le Mawu Mlaa a he je ɔ, e ji yayami agbo kaa a he we Yesu yi.\nMɛni he je nɛ hɛ yuyuilɔ ɔ nɛ a tsa lɛ ɔ fɔli ye gbeye benɛ Farisi bi ɔmɛ tsɛ mɛ ɔ, nɛ kɛ a ha sane nɛ a bi mɛ ɔ heto kɛɛ?\nMɛni ní balɔ ɔ de Farisi bi ɔmɛ loko a mi mi fu ɔ?\nMɛni he je nɛ juɛmi be mi kaa Farisi bi ɔmɛ te si kɛ wo Yesu ɔ?